Diari Oficial de la Generalitat Valenciana


Sumari del DOGV 2990, del 13-05-1997 (1997/7070)

RESOLUCIÓ de 12 de març de 1997, de la Direcció General de Treball, per la qual es disposa el registre i la publicació de l'acord de la Comissió d'Interpretació, Vigilancia i Estudi del II Conveni Col·lectiu del Personal Laboral al Servei de l'Administració Autonòmica.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2990

Data del DOGV
:   13-05-1997

Secció del DOGV
:   CONVENIS I ACTES - CONVENIS COL·LECTIUS

Número del document
:   1997/7070


Data del document
:   12-03-1997

Organisme emissor
:   Conselleria d'Ocupació, Indústria i Comerç

Tipus de document
:   Resolució

Correcció d'errades

RESOLUCIÓ de 12 de març de 1997, de la Direcció General de Treball, per la qual es disposa el registre i la publicació de l'acord de la Comissió d'Interpretació, Vigilancia i Estudi del II Conveni Col·lectiu del Personal Laboral al Servei de l'Administració Autonòmica.   
Vist el text de l'acord de la Comissió d'Interpretació, Vigilancia i Estudi del II Conveni Col·lectiu del Personal Laboral al Servei de l'Administració Autonòmica, presentat davant aquesta direcció general el dia 3 de març de 1997, signat en data 29 de gener de 1997, d'una part per la representació de la Generalitat Valenciana, i d'altra, per la dels treballadors, representats per les centrals sindicals d'Unió General de Treballadors del País Valencià, Comissions Obreres del País Valencià, i segons el que disposa l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/81, de 22 de maig, sobre registre i dipòsit dels convenis col·lectiu de treball, aquesta Direcció General de Treball, d'acord amb les competències que te transferides segons Reial Decret 4105/82, de 29 de desembre,  
ACORDA  
Primer  
Ordenar-ne la inscripció en el Registre de Convenis Col·lectius de Treball d'aquesta direcció general, amb notificació a la Comissió Negociadora, i dipòsit del text original de l'acord.  
Segon  
Disposar-ne la publicació en el Diari Oficial de la Generalitat Valenciana.  
València, 12 de març de 1997.- El director general de Treball: José Luis Colvée Millet.  
Davant els problemes interpretatius que han suscitat diversos articles del II Conveni Col·lectiu aplicable al Personal Laboral de l'Administració Autonòmica, en exercici de les competències atribuïdes per l'article 4 del conveni esmentat, la Comissió d'Interpretació, Vigilància i Estudi -CIVE-, adopta per unanimitat el següent:   
Acord   
I. COMPLEMENTS ESPECÍFICS  
1. Es considerarà que es té dret a percebre component per festivitat, sempre que la jornada laboral incloga el temps comprés entre les 00.00 hores i les 24.00 hores de festius o diumenges.  
1.1 Les quantitats que es paguen per aquest concepte seran les establertes en el punt D) 1 de l'article 5 del conveni col·lectiu, per cada mòdul de 8 hores.   
En ser la liquidació mensual, totes aquelles jornades que superen els esmentats mòduls de 8 hores, seran acumulades, si s'escau, al següent mòdul realitzat en aqueix mateix mes o es liquidaran proporcionalment a les hores realitzades, si no arriben a un mòdul complet.   
1.2 Les garanties previstes en el citat article cinquè 1D 1, pel que fa al personal que a l'entrada en vigor del conveni col·lectiu estava percebent el 10% del salari base per aquest concepte de festivitat, van deixar de ser vigents el 31 de desembre de 1996.  
2. La jornada laboral que dóna lloc a la percepció del component per nocturnitat no podrà excedir de vuit hores diàries de mitjana, en un període de referència de quinze dies. Els esmentats treballadors no podran realitzar hores extraordinàries.   
El personal que inicie la seua jornada a les 07.30 hores del matí o l'acabe a les 22.30 hores, no meritarà el component del complement específic per nocturnitat, sinó que serà compensat en la disminució de la seua jornada per un temps equivalent, aquest temps serà incrementat en un 33% quan l'esmentat horari s'establisca i siga acreditat per necessitats d'organització del servei, que podrà ser acumulat a petició del treballador.  
3. S'entén per règim de torns, segons l'establert en l'article 36.3 de l'Estatut dels Treballadors, tota forma d'organització del treball en equip, segons la qual els treballadors ocupen successivament els mateixos llocs de treball, d'acord amb un determinat ritme, continu o discontinu, que implica per al treballador la necessitat de prestar els seus serveis en hores diferents en un període determinat de dies o setmanes.   
3.1 L'organització del treball als centres es realitzarà, en qualsevol cas, donant prioritat a les necessitats del servei que s'ha de prestar. Excepte als centres amb torns dels definits en el punt 3.2, en cas que hi haja necessitat d'organitzar horaris diferents a l'horari general d'oficines, es procurarà establir els horaris laborals fixos, de matí o vesprada, i per tant, de forma que no suposen la meritació del component de règim de torns.   
3.2 Haurà de considerar-se que hi ha règim de torns quan la jornada laboral siga habitualment de matí, vesprada o nit, sempre i quan els torns siguen rotatius i alternatius, es facen o no torns de nit, és a dir, matí/vesprada/nit, matí/vesprada, matí/nit o vesprada/nit.   
3.3 S'entendrà que la jornada laboral està habitualment sotmesa a torns, quan ho siga de forma consubstancial a la prestació del servei i no esporàdica, ja que la finalitat del complement específic és retribuir el trastorn que per a la vida quotidiana i laboral suposen les jornades especials.   
3.4 Als centres on es presten serveis durant les vint-i-quatre hores del dia, en l'organització del treball dels torns es tindrà en compte la rotació d'aquests i que cap treballador estiga en el de nit més de dues setmanes consecutives, llevat l'adscripció voluntària.  
3.5 Quan el personal que acredite la seua assistència efectiva a centres docents per a l'obtenció de títols acadèmics i/o professionals, vulga exercir-ne la preferència en l'elecció de torn, i en el cas de concurrència de peticions en una mateixa unitat, es tindrà en compte la rotació per cursos escolars, de forma que a cada curs escolar puga assistir una de les persones que l'haja sol·licitat.  
4. El pagament dels components de festivitat, nocturnitat i règim de torns es realitzarà per mesos naturals, en la nòmina del mes següent a la seua meritació, d'acord amb el certificat que amb aquesta finalitat expedesca el director del centre o el cap del servei corresponent i l' aprovació pel director general de qui depenga.   
5. Aquests tres components del complement específic, seran retribuïbles, igualment, en els supòsits de vacances, incapacitat temporal acreditada, maternitat de la dona treballadora i permisos sindicals.  
5.1 El càlcul de cada import s'efectuarà segons el quadre horari i de torns aprovat i, en cas de no estar establert, sobre la mitjana del component corresponent, meritat en el període de tres mesos immediatament anteriors al supòsit de què es tracte, després del certificat previ de la unitat administrativa a què estiga adscrit el personal afectat i l'aprovació pel director general de qui depenga.  
5.2 Amb aquesta finalitat, el dividend serà la suma dels imports meritats en el període dels tres mesos anteriors a la data considerada, i el divisor el número 3.  
6. En aplicació de la vigència temporal establerta en el conveni col·lectiu, i en particular, dels efectes econòmics establerts en l'article cinc, de retribucions i condicions econòmiques, s'aplicaran els efectes retroactius a 1 de gener de 1995, i es regularitzaran les quanties meritades mitjançant la liquidació corresponent. En cap cas es podrà incloure en la liquidació un concepte o component ja compensat mitjançant reducció horària.  
II. TREBALLS DE CATEGORIA SUPERIOR  
La reserva de plaça prevista en l'apartat 9.5 per als casos de millora d'ocupació, pot aplicar-se inicialment en els termes globals als quals és d'aplicació el conveni col·lectiu, això és, que la persona interessada siga laboral amb destinació fixa i el lloc de destinació estiga classificat de naturalesa laboral.  
Pel que fa a la regulació dels mecanismes de provisió temporal i la constitució de borses de treball de millora d'ocupació amb reserva del lloc d'origen, es realitzarà un estudi específic, al marge de les borses de treball per a noves contractacions externes, per tal d'avaluar l'articulació de la millora d'ocupació. L'esmentat estudi es traslladarà a aquesta Comissió Paritària per al dictamen final.  
III. PERMISOS I LLICÈNCIES  
1. Els permisos i llicències inclosos en l'article 11, apartat A), són drets del treballador que no requeriran autorització prèvia de l'administració, si bé el treballador estarà obligat a comunicar i justificar a l'administració la causa del permís per greu i imminent que siga. L'esmentada justificació pot efectuar-se abans o després del gaudi del permís.  
2. Els permisos han de gaudir-se en les dates en què es produesca la necessitat, no es podran canviar a uns altres dies hàbils i podran ser utilitzats per a cada situació greu dels familiars.  
3. El permís establert en el punt A) 5 del citat article 11 podrà gaudir-se en les situacions següents, independentment de la duració d'aquests:  
1. Per malaltia greu.   
2. Per accident greu.   
3. Per hospitalització.   
4. La llicència prevista per a familiar del segon grau en els punts A) 5.2 i A) 6.2 es podrà gaudir tant si la relació familiar és de consanguinitat com d'afinitat.   
5. Les llicències previstes en els apartats A) 5 i A) 6 de l'article 11 seran compatibles i no necessàriament consecutives.   
6. Els dies per assumptes propis durant 1997 seran els establerts en l'article 11.B.1).  
IV. HORARI  
El còmput anual d'hores per a l'any 1997 serà de 1.642,5 o 1.752 hores, segons es tracte de personal amb un complement específic que comporte la realització d'una jornada setmanal de 37,5 o 40 hores, respectivament.  
L'horari concret s'adaptarà a les característiques dels centres i llocs de treball, i serà determinat per les respectives secretaries generals, després de la negociació prèvia amb els representants sindicals signants del conveni col·lectiu.  
Els processos de negociació previstos en el Conveni s'iniciaran amb la suficient antelació perquè puguen ser coneguts els calendaris resultants l'1 de gener de l'any corresponent.  
V. CANVI DE LLOC DE TREBALL PER MALALTIA  
La nova regulació de l'article 19 del vigent Conveni Col·lectiu del Personal Laboral de l'Administració Autonòmica, exigeix un desenvolupament acorde amb la realitat laboral dels treballadors de l'administració del Consell.  
L'experiència adquirida en la gestió dels expedients generats per l'aplicació de l'article 19 de l'anterior conveni fixa uns paràmetres ineludibles en la tramitació dels expedients de canvi de lloc de treball per capacitat disminuïda que són:  
- La sol·licitud del treballador.  
- La possibilitat d'adequació del lloc de treball al menyscapte del treballador.  
- La intervenció de les unitats de valoració mèdica d'incapacitats.  
- La intervenció dels comitès d'empresa.  
- La resolució de la Direcció General de Funció Pública de canvi de lloc de treball per capacitat disminuïda que no implique gravamen en les condicions laborals del treballador.  
Basant-se en aquests elements una gestió integrada i definitiva del dret al canvi de lloc de treball per capacitat disminuïda, s'ajustarà al següent procediment:  
Primer. En tot cas, l'expedient de canvi de lloc de treball per capacitat disminuïda, s'iniciarà mitjançant sol·licitud del treballador a la Direcció General de la Funció Pública o òrgan competent, en què manifestarà el seu menyscapte i la seua voluntat de canvi de lloc de treball, a causa de capacitat disminuïda, a un altre més adaptat a les seues condicions físiques. L'esmentada sol·licitud haurà d'acompanyar-se d'algun certificat mèdic que acredite les circumstàncies al·legades.  
Segon. L'esmentada sol·licitud amb la documentació acreditativa i el document de classificació del seu lloc de treball serà tramesa a les unitats de valoració mèdica d'incapacitats (UVMI) per la Direcció General de la Funció Pública, perquè aquestes emeten el judici o l'informe mèdic pertinent sobre la discapacitat del treballador, la seua possible recuperació i la necessitat de canvi de lloc de treball.  
Tercer. Una vegada emès el judici clínic, tota la documentació es trametrà al cap del servei o al cap de la unitat de la Conselleria a què estiga adscrit el treballador, perquè informe sobre la possibilitat o impossibilitat d'adaptació del lloc a les condicions de salut exposades en l'informe clínic emès per la UVMI.  
En el cas que el lloc puga ser adaptat per la Direcció General de la Funció Pública, s'habilitaran les mesures oportunes perquè la classificació del lloc s'adeqüe al menyscapte funcional del treballador.  
Quart. En el cas que el cap del servei o el cap de la unitat informe desfavorablement de l'adaptació del lloc a la discapacitat, la Direcció General de la Funció Pública buscarà una vacant adequada al treballador, amb les següents condicions:  
a) En primer lloc, i si és possible, en la mateixa localitat. En cas contrari, després del consentiment previ del treballador, en una altra localitat distinta a la del centre de treball actual.  
b) Que no supose disminució ni increment retributiu.  
c) Ha d'estar vacant sense reserva (vacant ha de considerar-se fins i tot el lloc ocupat per un contractat laboral temporal però no el lloc inclòs en oferta d'ocupació pública, concurs-oposició o concurs).  
Cinqué. La totalitat de l'expedient serà tramès als comitès d'empresa -el d'origen i el de destinació- per al seu informe favorable.  
Sisé. La Direcció General de la Funció Pública, a la vista dels informes favorables, resoldrà el canvi de lloc de treball per capacitat disminuïda mitjançant comissió de serveis i reserva del lloc de treball anterior. Una nova revisió mèdica del treballador es produirà en un termini màxim d'un any de temps. Transcorregut un altre any com a màxim, i després d'una nova revisió mèdica, es resoldrà amb caràcter definitiu el canvi de lloc de treball en la nova categoria professional assignada i es desvincularà totalment de l'anterior categoria professional i lloc de treball.  
Seté. Per tal de garantir el compliment d'allò disposat en l'article 19 del conveni col·lectiu, les vacants que es produesquen hauran de ser cobertes preferentment pel personal sotmès en expedient de canvi de lloc de treball per capacitat disminuïda.  
VI. COMISSIÓ DE FORMACIÓ  
Les funcions encomanades en aquest article a la Comissió de Formació i Perfeccionament Professional, provisionalment, seran exercides per la Comissió de Formació constituïda per l'Acord 1995-97, mentre que no siga acordada per la CIVE la constitució de la citada en primer lloc, i mentre eixutesa i les continue realitzant aquesta última. Les convocatòries als representants sindicals a les reunions que tracten sobre l'àmbit específic del personal laboral, s'adaptaran a la que hauria de ser, d'acord amb la composició d'aquesta CIVE.  
València, 29 de gener de 1997  
Per l'administració:  
- José Emilio Cervera Cardona, director general de la Funció Pública, president de la CIVE  
- Máximo Caturla Rubio, director general de Pressupostos i Tresor  
Per UGT: Luis Lozano Mercadal  
Per CCOO: Juan José Tudón Calvo  
Palmira Muñoz Muñoz